Autostrada Sibiu-Piteşti. Lucrările la tronsonul 2 încep în această primăvară
- Antonia Hendrik
- 13 martie 2024, 12:06
Lucrările la tronsonul 2 al Autostrăzii Sibiu-Piteşti vor demara în primăvara aceasta. Preşedintele Consiliului Judeţean Vâlcea, Constantin Rădulescu, a spus marți că a avut o întâlnire cu reprezentanţii constructorului, care au dat asigurări că sunt în grafic cu proiectarea.
Lucrările la tronsonul 2 al Autostrăzii Sibiu-Piteşti încep în această primăvară
Mai exact, preşedintele Consiliului Judeţean (CJ) Vâlcea, Constantin Rădulescu, a anunţat marţi că a avut o întâlnire cu reprezentanţii constructorului lotului 2 al autostrăzii Sibiu – Piteşti. Aceștia au dat asigurări că sunt în grafic cu proiectarea şi că în această primăvară vor începe lucrările la acest tronson.
Lotul 2 Boiţa – Cornetu din Autostrada Sibiu – Piteşti (A1) este cel mai dificil lot de autostradă din România, având o lungime totală de peste 31 de kilometri, cu 49 de poduri şi viaducte, şapte tuneluri şi un ecoduct în zona Lazaret.
Lucrările la acest lot ar trebui finalizate în 2028, câştigătorul contractului de proiectare şi execuţie fiind o asociere de firme din Turcia – Mapa Cengiz.
Constantin Rădulescu, despre proiectul gata să demareze
Constantin Rădulescu a precizat că la întâlnire, care a avut loc la organizarea de şantier de la Câineni, au participat şi prefectul judeţului, dar şi reprezentanţi ai Poliţiei Vâlcea, precum şi primarii celor două localităţi vâlcene prin care trece acest tronson – Racoviţa şi Câineni.
"A fost o întâlnire productivă în care am făcut o evaluare la zi a stadiului în care ne aflăm şi am primit asigurări din partea constructorului că proiectarea se va termina curând şi că lucrările efective vor începe în această primavară. De asemenea, în urma discuţiilor, am solicitat să se ia măsurile necesare pentru a evita crearea de ambuteiaje în zonele prin care trec utilajele constructorului. Aşa cum am mai spus, autostrada nu trece pe deasupra judeţului, este un proiect de o importanţă majoră atât pentru Vâlcea, cât şi pentru România şi mă interesează ca lucrările să fie finalizate la termenul stabilit", se a transmis preşedintele CJ Vâlcea.